Source: https://ispis.sk/judikatura/KSKE/4Sd14/2012
Timestamp: 2020-04-03 01:53:56+00:00

Document:
KSKE 4 Sd 14/2012 - iSpis
iSpis Judikatúra – KSKE 4 Sd 14/2012
KS v Košiciach, dátum 14.05.2012, sp.zn. KSKE 4 Sd 14/2012
Súd: Krajský súd Košice Spisová značka: 4Sd/14/2012 Identifikačné číslo súdneho spisu: 7012200349 Dátum vydania rozhodnutia: 14. 05. 2012 Meno a priezvisko sudcu, VSÚ: JUDr. Jozef Kuruc ECLI: ECLI:SK:KSKE:2012:7012200349.2
Krajský súd v Košiciach samosudcom JUDr. Jozefom Kurucom v právnej veci navrhovateľa O. H. X. W. S. O. J. O., D. J. Č.. XXX/XX, N. R. B., proti odporkyni Sociálnej poisťovni, ústrediu Bratislava, Ul. 29. augusta č. 8, Bratislava, v konaní o invalidnom dôchodku takto
P o t v r d z u j e rozhodnutie odporkyne zo dňa 24.1.2012 č. XXX XXX XXXX.
Rozhodnutím zo dňa 24.01.2012 č. XXX XXX XXXX odporkyňa zamietla podľa § 70 a § 71 zákona č. 461/2003 Z.z. o sociálnom poistení v znení neskorších predpisov žiadosť navrhovateľa o invalidný dôchodok zo dňa 16.01.2012 z dôvodu, že posudkový lekár sociálneho poistenia Sociálnej poisťovne, pobočky Michalovce vo svojom posudku zo dňa 16.01.2012 neuznal navrhovateľa invalidným podľa § 71 ods. 1 zákona č. 461/2003 Z.z., lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou.
Súd v konaní podľa § 250l a nasledujúcich O.s.p. po preskúmaní napadnutého rozhodnutia, oboznámení sa s dávkovým spisom odporkyne dospel k záveru, že opravný prostriedok navrhovateľa zo dňa 20.02.2012 nie je dôvodný.
Preskúmavaným rozhodnutím odporkyňa podľa § 70 a § 71 ods. 1 zákona č. 461/2003 Z.z. o sociálnom poistení v znení neskorších predpisov zamietla žiadosť navrhovateľa o invalidný dôchodok zo dňa 16.01.2012. Podľa posudku posudkového lekára sociálneho poistenia Sociálnej poisťovne, pobočky Michalovce zo dňa 16.01.2012, navrhovateľ nie je invalidný podľa § 71 ods. 1 citovaného zákona, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Za rozhodujúce zdravotné postihnutie u navrhovateľa posudkový lekár považoval epileptické záchvaty a iné záchvatovité ochorenia, pričom toto postihnutie je začlenené v kapitole VI, odd. A, položka 4, písm. a) prílohy č. 4 zákona č. 461/2003 Z.z. o sociálnom poistení a zodpovedá mu miera poklesu schopnosti vykonávať zárobkovú činnosť v rozsahu 10 - 20 %. Posudkový lekár v závere posudku uviedol, že navrhovateľ bol vyšetrovaný neurológom pre sporadické epi záchvaty, prvý krát v roku 2009 a potom ešte dvakrát v roku 2010. Je na antiepileptickej liečbe bez záchvatov. Prešetrením neurológa nebolo zistené iné závažné ochorenie. Rozhodujúcim zdravotným
postihnutím sú epileptické záchvaty - ľahká forma, miera poklesu schopnosti vykonávať zárobkovú činnosť je 20 %.
Na tomto závere, pokiaľ ide o mieru poklesu schopnosti vykonávať zárobkovú činnosť u navrhovateľa, zotrval aj druhostupňový posudkový orgán odporkyne vo svojom posudku zo dňa 28.03.2012. Za rozhodujúce zdravotné postihnutie u navrhovateľa posudkový lekár považoval choroby nervového systému (epileptické záchvaty a iné záchvatovité ochorenia) , pričom toto postihnutie je zaradené v kapitole VI, odd. A, položka 4, písm. a) prílohy č. 4 zákona č. 461/2003 Z.z. o sociálnom poistení a zodpovedá mu miera poklesu schopnosti vykonávať zárobkovú činnosť v rozsahu 10 - 20 %. Konštatoval, že navrhovateľ mal prvý epi záchvat 24.10.2009. Podľa neurologického odborného vyšetrenia ide o sporadický výskyt nočných epizáchvatov, EEG je opakovane v norme. Psychologické a psychiatrické vyšetrenia dokumentujú premorbidne emočne nestabilnú osobnosť s ľahkými poruchami poznávania. Uvedený zdravotný stav nespĺňa posudkové kritériá invalidity.
Navrhovateľ na pojednávaní konanom dňa 14.05.2012 zotrval na podanom opravnom prostriedku proti napadnutému rozhodnutiu odporkyne. Uviedol, že kvôli svojej diagnóze má problémy nájsť si zamestnanie, ktoré mu nebol schopný zabezpečiť ani úrad práce. Okrem liečby u neurológa sa na iné zdravotné ťažkosti nelieči. Od podania posudku zo dňa 28.03.2012 do dnešného dňa nebol hospitalizovaný ani sa nepodrobil ďalším odborným lekárskym vyšetreniam. Chodí na pravidelné neurologické kontroly raz za polrok. Je na antiepileptickej liečbe.
Navrhovateľom tvrdené problémy pri jeho pracovnom uplatnení v dôsledku zdravotného postihnutia nie sú právne významnou skutočnosťou z pohľadu splnenia zákonných podmienok pre priznanie invalidného dôchodku.
Súd zvážil všetky uvedené skutočnosti, na ich základe a v súlade s citovanými zákonnými ustanoveniami podľa § 250q ods. 2 O.s.p. napadnuté rozhodnutie odporkyne zo dňa 24.01.2012 ako vecne správne potvrdil.

References: súd 
 súd 
 § 70
 § 71
 § 71

Súd 
 § 250
 § 70
 § 71
 § 71

Súd 
 § 250